02 oktâbr 2018, 20:48
Qırım jurnalisti Mıkola Semena
Ukraina jurnalisti Mıkola Semena 2019 senesi iyül ayında işğal etilgen Qırımdan esas Ukrainağa çıqma imkânını ala bile. Bunı oktâbrniñ 2-nde jurnalistniñ advokatı Emil Kürbedinov Qırım.Aqiqatqa bildirdi.
Onıñ aytqanına köre, Mıkola Semena icra hızmetniñ yolbaşçısından mektüp aldı. Anda «çetelge çıqma» meselesi onıñ tarafından baqılmay, dep qayd etile. Mıkola Semenağa şartlı-müddetinden evel azat oluv qararını beklemege qala, dep qoştı advokat.
«İyül ayında şartlı ükümniñ yarısı bite. O, şartlı-müddetinden evel azat etilmek içün ariza bere bile. Qanaatlendirilse, bu ise mahkemede yapıla, raat çıqa bile», – dep ayta advokat.
Oktâbrniñ 2-nde belli olğanı kibi, Mıkola Semenağa işğal etilgen Qırımdan çıqıp, kardiologiya hastahanesinde tedaviylenmek içün Kyivge ketmege izin berilmedi.
Daa evel Ukraina jurnalistleriniñ milliy birligi, ukrain jurnalisti Mıkola Semenanıñ Kyiv şeerindeki kardiologiya hastahanesinde tedaviylenmesi içün olduqça тесир etmege ukrain akimiyetine ve halqara teşkilâtlarğa muracaat etti.
Radio Free Europe/Radio Liberty prezidenti Tom Kent, jurnalist Mıkola Semenağa qarşı qabaatlavlarnıñ esassız olğanını söylep, Qırımda Kremlniñ kontroli altında bulunğan mahkeme tarafından çıqarılğan qarar lâğu etilmek kerek, dedi.